Roman Leljak, slovenski publicist koji sebe naziva istraživačem komunističkih zločina, sinoć je u pulskoj crkvi promovirao svoju knjigu Mit o Jasenovcu. Pojavilo se, izvijestio je Glas Istre, više od stotinu uglavnom starijih građana.

Najava promocije knjige Mit o Jasenovcu u crkvi sv. Ivana Krstitelja, očekivano je izazvala reakcije u javnosti. Riječ je o tipu koji na primjer tvrdi da se u Jasenovcu nije dogodilo ništa strašno, a istaknuo se i izjavom kako su “Židovi su od NDH dobili mogućnost da prežive”.

Pojavili su se i prosvjednici

Crkve diljem Hrvatske rado mu ustupaju prostor za promocije pa se tako jučer zbilja pojavio i u Puli gdje je predstavljao knjigu, a puštao se i film Mit o Jasenovcu. Kako nastavlja Glas Istre, Leljak se prisutnima zahvalio na gostoprimstvu i požalio kako mu je dan loše počeo zbog napisa koje je čitao u medijima. Uskoro su pustili film koji započinje propagandnim govorom Maksa Luburića o osnivanju NDH.

Prije Ljeljakovog nastupa, grupa prosvjednika izvikivala je uvrede i zatim napustila prostorije crkve. “Za njima je krenulo pet, šest osoba, pa je u hodniku crkve zamalo došlo do fizičkog sukoba”, piše Glas Istre.